 NA AFP TOKYO, JAPAN MWILI wa waziri mkuu wa zamani wa Japan uliwasili jijini Tokyo mnamo Jumamosi huku viongozi wa mataifa kadhaa ulimwenguni wakiendelea kulaani mauaji yake. Shinzo Abe aliuawa Ijumaa katika eneo la Nara kaskazini mwa nchi hiyo akiendesha kampeni kwa ajili ya uchaguzi wa useneta unaofanyika leo, Jumapili. Wanahabari wa AFP mnamo Jumamosi waliona gari lililobeba maiti yake likiingia katika makazi yake jijini Tokyo huku wanachama wa chama tawala, Liberal Democratic Party (LDP), waliovaa mavazi meusi wakipiga foleni kutoa heshima zao. Mauaji ya kiongozi huyo mashuhuri yaliibua masikitiko na mshangao ulimwenguni. Hii ni kwa sababu viwango vya uhalifu vimepungua nchini Japan kutokana na uwepo wa sheria kali inayodhibiti matumizi ya bunduki. Mshukiwa mkuu wa mauaji ya Abe anazuiwa korokoroni, huku polisi wakisema amekubali kumuua kiongozi huyo kwa sababu alijihusisha na kundi fulani la kidini. Huku Japan ikiendelea kuomboleza kifo cha Abe, kampeni zilirejelewa Jumamosi, wanasiasa wakiapa kuhakikisha kuwa demokrasia inadumishwa. “Hatutavumilia machafuko nyakati za kampeni ili kuhujumu uhuru wa kujieleza,” Waziri Mkuu, Fumio Kishida aliwaambia wafuasi wake katika eneo la Yamanashi. Usalama uliimarishwa katika kampeni hiyo iliyokuwa ya kwanza kuongozwa na Kishida tangu kuuawa kwa Abe. Kiongozi huyo, ambaye alitaja mauaji hayo kama “ukatili ambao hautavumiliwa” alitarajiwa kuzuru makazi ya mtangulizi wake baadaye jana Jumamosi kutoa heshima zake. Wakati huo huo, Rais wa Amerika, Joe Biden ameongoza viongozi wa ulimwenguni kulaani mauaji ya Abe. Huku akielezea kuhuzunishwa na kugadhabishwa na kitendo hicho, Biden ameamuru bendera za Amerika zilizoko katika majengo ya serikali kupeperushwa nusu mlingoti. Serikali ya Australia ilitangaza kuwa shughuli mbalimbali zitaandaliwa katika jumba la Sanaa la Sidney Opera leo Jumapili kwa heshima ya waziri huyo mkuu wa zamani wa Japan. Hata viongozi wa mataifa jirani ambao Abe amewahi kukosana NAO akiwemo rais wa Korea Kusini, walituma risala zao za rambirambi. Rais wa Korea Kusini alitaja mauaji hayo kama “kitendo kisichokubalika” huku ubalozi wa China nchini Japan ukisifu mchango wa Abe katika uimarishaji wa mahusiano kati ya mataifa hayo mawili. Viongozi wa Afrika wakiongozwa na mwenyekiti wa Umoja wa Afrika (AU) Rais wa Senegal Macky Sall walituma rambirambi zao kwa familia ya Abe na serikali na raia wa Japan. “Naheshimu kumbukumbu zake na natuma rambirambi zangu kwa familia, kwa serikali na watu wazuri wa Japan. Pumzika pema,” Rais Sall akaandika katika akaunti yake ya Twitter. Rais Uhuru Kenyatta wa Kenya pia alituma rambirambi zake huku akilaani mauaji ya Abe aliyezuru taifa hilo 2016. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  